Okresná prokuratúra Dunajská Streda 
Nám. sv. Štefana 1, 929 21 Dunajská Streda 1

Sp. zn. : 2 Pv 27/13/2201	Dunajská Streda, 30.10.2013
EEČ : 2-16-238-2013

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 1. novembra 2012  v čase o 18.22 hod. v Dunajskej Strede, pri predajni spoločnosti Lidl,  viedla v smere od Galanty po  ceste II. triedy č. 507, osobné motorové vozidlo zn. Mazda evidenčného čísla XXXXX v kilometri 11.5 - pri odbočovaní vľavo na vedľajšiu cestu narazila do chodkyne - poškodenej XXXXX prechádzajúcej v cez vedľajšiu cestu,  poškodená XXXXX utrpela v dôsledku dopravnej nehody rozsiahlu tržnú ranu na hlave, rany na ušnici vpravo, pomliaždenie brušnej steny a stehna vpravo, ktoré si vyžiadali liečbu spojenú s práceneschopnosťou v trvaní od 1.11. 2012 do 3.12. 2012 podľa odborného vyjadrenia. 

Podľa §216 odsek 2 Trestného poriadku je určená obvinenej skúšobná doba v trvaní 24 mesiacov.
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vykonaným prípravným konaním bolo preukázané, že obv. XXXXX sa dopustila skutku tak, ako to je uvedené vo výrokovej časti tohto uznesenia.

     	XXXXX sa k spáchaniu prečinu priznala.

XXXXX vo svojej výpovedi uviedla, že obvinená dňa 1. novembra 2012  v čase o 18.22 hod. v Dunajskej Strede, pri predajni spoločnosti Lidl, viedla v smere od Galanty po  ceste II. triedy č. 507, osobné motorové vozidlo zn. Mazda evidenčného čísla XXXXX v kilometri 11.5, pri odbočovaní vľavo na vedľajšiu cestu ju obvinená s uvedeným vozidlom zrazila v čase, kedy práve ako chodkyňa riadne prechádzala cez vedľajšiu cestu. V dôsledku   predmetnej dopravnej nehody utrpela rozsiahlu tržnú ranu na hlave, rany na ušnici vpravo, pomliaždenie brušnej steny a stehna vpravo, ktoré si vyžiadali liečbu spojenú s práceneschopnosťou v trvaní od 1.11. 2012 do 3.12. 2012.

	Vo výpovedi sa obvinená ku spáchaniu trestného činu priznala. Zo správy o výsledku mediácie zo dňa 9.10. 2013 a z potvrdenia vystaveného spoločnosťou Groupama Garancia poisťovňa, a.s., Bratislava dňa 2.8. 2013 vyplýva, že obvinená škodovú udalosť nahlásila poisťovni Groupama Garancia poisťovňa, a.s., Bratislava, s ktorou mala v čase dopravnej nehody, zmluvou pod č.:  111 903 85 55 uzavreté povinné zmluvné poistenie za škodu spôsobenú prevádzkou motorového vozidla, čo možno považovať za vykonanie potrebného opatrenia na náhradu škody.
Obvinená  nie je z miesta bydliska bližšie hodnotená.  
Zo správy Obvodného úradu, Odboru všeobecnej vnútornej správy v Dunajskej Strede zo dňa 9.5. 2013  vyplýva, že správny orgán voči obvinenej neuskutočnil žiadne priestupkové konanie a ani neeviduje žiadny návrh na prejedanie priestupku.

Z odpisu z registra trestov zo dňa  4.6. 2013 vyplýva, že obvinená  nebola doposiaľ  súdne trestaná.  	 
Po preskúmaní vyšetrovacieho spisu som dospel k záveru, že u obvinenej sú splnené podmienky na postup podľa § 216 ods. 1 Tr. por., pretože obvinená s takýmto postupom súhlasila, k spáchaniu prečinu sa priznala, urobila potrebné opatrenie na náhradu škody, pričom ide o prečin, kde horná hranica trestnej sadzby odňatia slobody nepresahuje päť rokov.

     	Vzhľadom na vyššie uvedené skutočnosti, osobu obvinenej, s prihliadnutím na jej doterajší život a okolnosti prípadu, som rozhodol tak, ako je to uvedené vo výrokovej časti tohto uznesenia, pretože takéto rozhodnutie je možné považovať za dostačujúce.

     	Zároveň som podľa § 216 ods. 2 Tr. por. určil obv. XXXXX skúšobnú dobu na 2 roky. Po uplynutí skúšobnej doby, ak obvinená povedie v jej priebehu riadny život, bude rozhodnuté o jej osvedčení sa v skúšobnej dobe podľa § 217 ods. 1 Tr. por., v opačnom prípade bude v trestnom stíhaní pokračované.

     	Ak do dvoch  rokov od uplynutia skúšobnej doby nebude urobené rozhodnutie podľa § 217 ods. 2 Tr. por. bez zavinenia obvinenej, bude sa mať za to, že sa osvedčila.

Poučenie:
Proti tomuto uzneseniu je prípustná sťažnosť,  ktorú je možné 
podať  na  Krajskú  prokuratúru  Trnava  do  troch  dní  od jeho 
                            	doručenia cestou podpísanej prokuratúry. 
                             	Sťažnosť má odkladný účinok. 

JUDr. Ján Sklár
prokurátor